बानमोर के 33 हजार लोगों को मिलेगा साफ पानी
6 करोड़ रु से बनेगी नई नल-जल योजना
भास्कर संवाददाता | मुरैना
बानमोर के 33 हजार लोगों को पीने के लिए फिल्टर पानी उपलब्ध होगा। इसके लिए 16 करोड़ रु की लागत से नई नल-जल योजना का निर्माण कार्य नए वर्ष में शुरू होगा। नगर पंचायत ने पेयजल योजना का काम ग्वालियर की बाल्को कंपनी को सौंपा है।
नई पेयजल योजना के लिए पिलुआ बांध से पानी उपलब्ध कराया जाएगा। पिलुआ बांध से बानमोर तक 12 किमी. लंबाई की पाइप लाइन बिछाकर नगर पंचायत क्षेत्र के वार्ड 15 स्थित फूलपुर रोड पर जलशुद्धि संयंत्र बनाया जाएगा। बांध से पानी लेने के लिए वहां 9.90 एमएलडी क्षमता का इंटेक वैल का निर्माण पिलुआ बांध पर कराया जाएगा। फिल्टर पानी के स्टोरेज के लिए बानमोर कस्बा में तीन ओवरहैड टैंक बनाए जाएंगे। समूचे नगर में पानी की नई लाइन बिछायी जाएगी ताकि लोगों को किसी हाल में प्रदूषित जल की आपूर्ति न हो सके।
62 हजार आबादी को देंगे पानी: बानमोर की नई पेयजल योजना का मकसद आगामी 30 वर्ष बाद की 62 हजार आबादी को पेयजल मुहैया कराने से जुड़ा है। शहरी पेयजल योजना के तहत 16 करोड़ रु की लागत से इस योजना पर काम शुरू कराया जा रहा है।
कलेक्टर ने किया मौका मुआयना : कलेक्टर विनोद शर्मा, डूडा के परियोजना अधिकारी संजय जैन ने बुधवार को बानमोर पहुंचकर उन सभी स्थलों का अवलोकन किया जहां जल शुद्धिकरण संयंत्र बनाने से लेकर इंटेक वेल बनाया जाना प्रस्तावित है।
पुरानी बिल्डिंग को तोड़कर नया भवन बनाएं : बानमोर प्रवास के दौरान कलेक्टर ने तहसील प्रांगण को देखा और सीएमओ को निर्देश दिए कि वह खंडहरनुमा भवन को तोड़कर उसके स्थान पर हॉल का निर्माण कराया जाए।
पत्थर का प्रवेश द्वार बनवाएं :
बानमोर से शनिश्चरा से जाने वाले मार्ग पर अभी लोहे का जो गेट लगा है उसके स्थान पर पत्थर का नया प्रवेश द्वार बनवाने की ताकीद कलेक्टर ने सीएमओ से की। कलेक्टर ने कहा कि इसके लिए आसपास का अतिक्रमण साफ कराया जाकर बिजली के पोल भी इधर-उधर शिफ्ट कराने की कार्रवाई शुरू की जाए। पत्थर का प्रवेश द्वारा सीएमओ अपनी निगरानी में बनवाएंगे।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva